ราคาทองปิดบวกกว่า 7 ดอลล์จากแรงซื้อชดเชย ขณะตลาดจับตาประชุมเฟด
สัญญาทองคำตลาดนิวยอร์กปิดปรับตัวขึ้นเมื่อคืนนี้ (10 ก.ย.) จากแรงซื้อชดเชย ขณะที่นักลงทุนยังคงจับตาดูสัญญาณบ่งชี้เกี่ยวกับการปรับขึ้นอัตราดอกเบี้ยจากการประชุมนโยบายการเงินของธนาคารกลางสหรัฐ (FED) ในสัปดาห์หน้า
11 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ปิด (10 ก.ย.) ปรับขึ้น 7.30 ดอลลาร์ ที่ 1,109.30 ดอลลาร์/ออนซ์, สัญญาโลหะเงินส่งมอบเดือนธ.ค.ปิดบวก 6.90 เซนต์ ที่ 14.645 ดอลลาร์, สัญญาพลาตินัมส่งมอบเดือนต.ค.ปิดทรงตัวที่ 981.20 ดอลลาร์/ออนซ์ และสัญญาพัลลาเดียมส่งมอบเดือนธ.ค.ปิดเพิ่มขึ้น 14.55 ดอลลาร์ ที่ 592.50 ดอลลาร์/ออนซ์
นักลงทุนเข้าช้อนซื้อทอง หลังจากราคาปิดร่วงลงอย่างหนักในรอบกว่า 1 เดือนเมื่อวานนี้ ขณะที่การร่วงลงของตลาดหุ้นยุโรปก็ได้ช่วยหนุนความน่าดึงดูดใจของทองด้วย ด้านนักวิเคราะห์บางรายมองว่า ราคาทองปรับตัวขึ้นท่ามกลางความผันผวนของตลาดหุ้นสหรัฐ แม้ว่าตลาดหุ้นนิวยอร์กได้ปิดในแดนบวกเมื่อคืนนี้ อย่างไรก็ตาม ยังมีความเป็นไปได้ว่าราคาทองจะอ่อนแรงลงอีก
ทั้งนี้ นักลงทุนต่างก็รอดูผลการประชุมนโยบายการเงินของเฟดที่จะมีขึ้นในสัปดาห์หน้า เพื่อประเมินความชัดเจนเกี่ยวกับแนวโน้มการปรับขึ้นอัตราดอกเบี้ยในสหรัฐ